钦定古今图书集成/明伦汇编/宫闱典/第049卷 > 末帝郭次妃
## 钦定古今图书集成/明伦汇编/宫闱典/第049卷 > 末帝郭次妃

按《五代史梁家人传》：次妃郭氏，父归厚，事梁为登州
刺史。妃少以色进。梁亡，庄宗入宫，梁故妃妾皆号泣
迎拜。贺王友雍妃石氏有色，庄宗召之，石氏慢骂，庄
宗杀之。次以召妃，妃惧而听命。已而度为尼，赐名誓
正，居于洛阳。初，庄宗之入汴也，末帝登建国楼，谓控
鹤指挥使皇甫麟曰：“晋，吾世仇也，不可俟彼刀锯。卿
可尽我命，无使我落仇人之手！”麟与帝相持恸哭，是
夕，进刃于帝，麟亦自刭。庄宗入汴，命河南张全义葬
其尸，藏其首于太社。晋天福三年，诏太社先藏罪人
首级，许亲属收葬。乃出末帝首，遣右卫将军安崇阮
与妃同葬之。妃卒洛阳。